**นิทานจึ่งขึ่งดังแดง ที่มาของแก่งคุดคู้ อำเภอเชียงคาน จังหวัดเลย**

**นัยนา อรรจนาทร**

**คณะมนุษยศาสตร์และสังคมศาสตร์ มหาวิทยาลัยราชภัฏเลย**

**E-mail : Naiyana1234aja@gmail.com**

**บทคัดย่อ**

การวิจัย เรื่อง นิทานจึ่งขึ่งดังแดง ที่มาของแก่งคุดคู้ อำเภอเชียงคาน จังหวัดเลย เป็นการวิจัยเชิงคุณภาพ มีวัตถุประสงค์ 1) เพื่อวิเคราะห์คุณค่าของนิทานจึ่งขึ่งดังแดง 2) เพื่อวิเคราะห์บทบาทของนิทานจึ่งขึ่งดังแดง โดยมีประชากรและกลุ่มตัวอย่าง ดังนี้ ปราชญ์ชาวบ้าน ผู้นำชุมชน บุคลากรทางศึกษาในท้องถิ่น และผู้ที่มีความรู้ในเรื่องเล่า จำนวน 40 คน วิธีการเก็บข้อมูลโดยการสัมภาษณ์ สนทนากลุ่ม และประชุมเชิงปฏิบัติการ ใช้การวิเคราะห์เชิงพรรณนา เครื่องมือในการวิจัย ได้แก่ แบบสัมภาษณ์เจาะลึก แบบสนทนากลุ่ม และการประชุมเชิงปฏิบัติการ ใช้วิธีเลือกแบบเจาะจง (Purposive sampling) และแบบสโนว์บอลล์ (Snowball sampling) สถิติที่ใช้คือ ความถี่ และค่าเฉลี่ย

จากนิทานเรื่องจึ่งขึ่งดังแดง มีคุณค่าดังนี้ 1) แก่นของนิทานแสดงให้เห็นถึงการขาดสตินำมาซึ่งความหายนะ 2) โครงเรื่องสะท้อนให้เห็นการดำเนินชีวิตของคนที่เป็นไปตามกรรม 3) สะท้อนให้เห็นถึงประโยชน์ส่วนรวมมากว่าประโยชน์ส่วนตน 4) ส่งเสริมการท่องเที่ยว และเกิดความภาคภูมิใจในท้องถิ่นของตนเอง 5) การถ่ายทอดนิทานส่งผลให้เกิดความรัก ความผูกพันของคนในท้องถิ่น 6) เนื้อเรื่องสะท้อนให้เห็นถึงคุณค่าด้านความเชื่อในการกราบไหว้บูชาสิ่งศักดิ์สิทธิ์ 7) คุณค่าทางด้านการให้การศึกษา

ส่วนด้านบทบาทดังนี้ 1) ระบายความกดดันในใจอันเกิดจากกฎเกณฑ์ของสังคมผ่านตัวละคร 2) แม่น้ำโขงมีบทบาทต่อวิถีชีวิตของชุมชนและเป็นแม่น้ำศักดิ์สิทธิ์ 3) นิทานมีบทบาทในการอนุรักษ์ทรัพยากรธรรมชาติและสิ่งแวดล้อม

**คำสำคัญ :** นิทาน, จึ่งขึ่งดังแดง, แก่งคุดคู้, อำเภอเชียงคาน, จังหวัดเลย

*บทความวิจัยนี้เป็นส่วนหนึ่งของงานวิจัยเรื่อง การพัฒนารูปแบบนวัตกรรมจากเรื่องเล่าของชุมชนลุ่มน้ำโขงเพื่อพัฒนาทักษะการอ่านสำหรับเยาวชน*

**Chueng Khueng Dang Daeng Tales : The Origin of Kaeng Khud Khu, Chiangkhan District, Loei Province**

**Naiyana Ajanatorn**

**Faculty of Humanities and Social Sciences Loei Rajabhat University**

**E-mail : Naiyana.aja@lru.ac.th**

**Abstract**

This research is Chueng Khueng Dang Daeng Tales. The Origin of Kaeng Khud Khu, Chiangkhan District, Loei Province. It’s a qualitative research. The objectives of this article are 1) to analyze the value of Chueng Khueng Dang Daeng tales, 2) to analyze the value of Chueng Khueng Dang Daeng tales, the population and the sampling groups are village sages, folk wisdom, community leaders, local personnel, storytelling expertise, 40 participants in total. Data were collected by interviews, focus groups and workshops. Data were analyzed by quantitative tools, research tools are In-depth Interview, Focus group discussion, and workshop. Purposive sampling and snowball sampling were used. Data were analyzed by frequency and including mean.

From the tale of Chueng Khueng Rang Daeng, the values are as follows 1) The theme of the tale shows a lack of consciousness leading to disaster 2) The plot reflects the way of life of people proceeding according to their karma 3) It reflects the public interest rather than for oneself 4) It formed a community identity and promoted tourism 5) Story telling cause love, and the bond of local people 6) The story reflects the value of belief in worshiping sacred things and 7) The value of offering education.

As for the roles, they are as follows: 1) To release the mental pressure caused by social rules through characters; 2) The Mekong River plays a role in the community's way of life and is a sacred river; and 3) Tales play a role in the conservation of natural resources and the environment.

**Keywords :** tales, Chueng Khueng Dang Daeng tales, Kaeng Khud Khu, Chiang Khan District, Loei Province.

*This research is a part of the research “Development an innovative model from the Narratives from the Mekong Basin communities to promote reading for youths”.*

**บทนำ**

นิทานเป็นเรื่องเล่าที่สืบทอดกันมา เป็นการรวบรวมความรู้ ความคิด และจินตนาการของผู้เล่า โดยการสอดแทรกแนวคิด คติเตือนใจ ทำให้ผู้ฟังมีความสุข สนุกสนาน ตื่นเต้น ถือเป็นมรดกทางวัฒนธรรมที่ถ่ายทอดสู่คนรุ่นหลังแบบมุขปาฐะ โดยใช้ตัวละครเป็นสื่อในการกำหนดและถ่ายทอดพฤติกรรม ทั้งความดี ความชั่ว ความสุข ความทุกข์ และความสมหวัง นอกจากนี้นิทานยังเป็นประโยชน์ในการนำมาสั่งสอนให้มนุษย์รู้จักผิดชอบชั่วดี ปลูกฝังคุณธรรม จริยธรรม โดยผ่านการเล่าขานกันมาตั้งแต่อดีตจนถึงปัจจุบัน

จังหวัดเลยมีเรื่องเล่าที่สืบทอดกันมาหลายยุคหลายสมัย ซึ่งมีความสัมพันธ์เกี่ยวกับประวัติศาสตร์ สถานที่ ธรรมชาติและสิ่งแวดล้อม ซึ่งในเนื้อเรื่องสะท้อนให้เห็นความสัมพันธ์ระหว่างการดำเนินชีวิตของชุมชนในแถบลุ่มน้ำโขง ที่อาศัยธรรมชาติและสิ่งแวดล้อมในการดำรงชีวิต ชุมชนมีการอาศัยอยู่ร่วมกันเกิดเป็นค่านิยมของสังคม มีขนบธรรมเนียม ประเพณี วัฒนธรรม และภูมิปัญญาท้องถิ่นร่วมกัน นอกจากนี้ยังเกิดความเชื่อเกี่ยวกับตำนานเรื่องเล่าที่สืบทอดกันมาจากบรรพบุรุษ แสดงถึงภูมิปัญญาทางภาษารวมทั้งแสดงสภาพชีวิตและความเป็นอยู่ของคนในชุมชน (เสาวลักษณ์ อานันตศานต์, 2547 : 458) โดยเฉพาะที่อำเภอเชียงคาน จังหวัดเลย มีเรื่องเล่าของชุมชนที่มีปรากฏเป็นสถานที่จริง เช่น บ้านผาแบ่น ภูควายเงิน และแก่งคุดคู้ที่เป็นสถานที่ที่นักท่องเที่ยวชาวไทยและชาวต่างประเทศมาท่องเที่ยว และให้ความสนใจกันอย่างมาก มีเรื่องเล่าที่ผูกโยงกับสถานที่จริง คือ นิทานเรื่อง จึ่งขึ่งดังแดง ซึ่งเป็นเรื่องเล่าที่มหัศจรรย์ เกินความเป็นจริง นอกจากนี้ยังมีเนื้อหาที่น่าสนใจ สนุกสนาน สอดแทรกแนวคิด คติเตือนใจแก่ผู้ฟังเป็นอย่างยิ่ง เหมาะสำหรับการเล่าให้เยาวชนรุ่นหลังได้รับฟัง เพื่อเป็นการอนุรักษ์ สืบทอดเรื่องเล่าที่สะท้อนวิถีชีวิต แนวคิด และความเชื่อ ของคนในชุมชนแถบลุ่มสืบไป

**วัตถุประสงค์การวิจัย**

1) เพื่อวิเคราะห์คุณค่าของนิทานเรื่องจึ่งขึ่งดังแดง

2) เพื่อวิเคราะห์บทบาทของนิทานเรื่องจึ่งขึ่งดังแดง

**วิธีดำเนินการวิจัย**

**1. ประชากรและกลุ่มตัวอย่าง**

กลุ่มประชากรและกลุ่มตัวอย่างที่ใช้ในการวิจัยได้แก่ ปราชญ์ชาวบ้าน ผู้นำชุมชน บุคลากรทางการศึกษาในท้องถิ่น และผู้ที่มีความรู้ในเรื่องเล่า โดยการสัมภาษณ์ 8 คน สนทนากลุ่ม 12 คน ประชุมเชิงปฏิบัติการ 20 คน

**2. เครื่องมือที่ใช้ในการวิจัย**

เครื่องมือในการวิจัย คือ แบบสัมภาษณ์เจาะลึก แบบสนทนากลุ่ม และการประชุมเชิงปฏิบัติการ โดยมีผู้ทรงคุณวุฒิจำนวน 3 คน ในการตรวจสอบเครื่องมือ ได้แก่ แบบสัมภาษณ์เจาะลึก และแบบสนทนากลุ่ม

**3. การเก็บรวบรวมข้อมูล**

นำแบบสัมภาษณ์เจาะลึก และแบบสนทนากลุ่ม ไปเก็บข้อมูลกับกลุ่มตัวอย่างที่เป็นปราชญ์ชาวบ้าน ภูมิปัญญาท้องถิ่น ผู้นำชุมชน บุคลากรทางการศึกษาในท้องถิ่น และผู้ที่มีความรู้ในเรื่องเล่า

**4. การวิเคราะห์ข้อมูล**

นำข้อมูลที่ได้มาวิเคราะห์ สังเคราะห์ เพื่อตรวจสอบความถูกต้อง แล้วนำเครื่องมือไปเก็บรวบรวมข้อมูลกับกลุ่มตัวอย่างที่เป็นปราชญ์ชาวบ้าน ภูมิปัญญาท้องถิ่น ผู้นำชุมชน บุคลากรทางการศึกษาในท้องถิ่น และผู้ที่มีความรู้ในเรื่องเล่า โดยใช้การวิเคราะห์และสังเคราะห์ข้อมูลเชิงพรรณนา

**ผลการวิจัย**

จากการสัมภาษณ์สนทนากลุ่มและประชุมเชิงปฏิบัติการเพื่อวิเคราะห์คุณค่าและบทบาทของนิทานจึ่งขึ่งดังแดง ที่มาของแก่งคุดคู้ อำเภอเชียงคาน จังหวัดเลย พบว่านิทานเรื่องจึ่งขึ่งดังแดง มีคุณค่าและบทบาทต่อชุมชนบ้านน้อยหาดพรหม อำเภอเชียงคาน จังหวัดเลย ผลการวิจัยมีดังนี้

**เรื่องย่อนิทาน จึ่งขึ่งดังแดง**

กาลครั้งหนึ่งนานมาแล้ว มีนายพรานชื่อ “จึ่งขึ่ง” มีพละกำลังมหาศาล และมีรูปร่างที่สูงใหญ่ผิดปกติจากคนทั่วไป โดยเฉพาะจมูกของเขาที่ใหญ่และมีสีแดง จนเด็ก ๆ สามารถเข้าไปเล่นในรูจมูกของเขาได้ ชาวบ้านจึงเรียกเขาว่า “จึ่งขึ่งดังแดง” (ดังหมายถึงจมูก) ในเวลาที่พรานจึ่งขึ่งนอนหลับ เด็ก ๆ ก็จะเข้าไปวิ่งเล่นในรูจมูกของเขา ทำให้เขาคันยุบยิบ เขาจึงเอานิ้วแหย่เข้าไปเกาจมูกตัวเอง เด็กน้อยก็จะวิ่งกรูออกมาอย่างสนุกสนาน ดังกลอนที่ว่า “จึ่งขึ่งดังแดงนอนตะแคงจุฬา เด็กน้อยเล่นหมากบ้าในฮูดัง”

พรานจึ่งขึ่งเป็นผู้มีความสามารถในการล่าสัตว์ป่า สัตว์น้ำ ความสามารถของเขาเป็นที่เลื่องลือไปไกลแทบลุ่มน้ำโขง อยู่มาวันหนึ่ง พรานจึ่งขึ่งได้ออกล่าสัตว์อยู่ตามวิถีพรานป่า เขาได้เจอกับควายเงินตัวใหญ่ควายตัวนี้เวลาขับถ่ายออกมา มูลของมันจะเป็นสีเงิน จึงเรียกว่า "ควายเงิน" พรานจึ่งขึ่งจึงไล่ตามควายเงินตัวนี้มาตั้งแต่ประเทศสาธารณรัฐประชาธิปไตยประชาชนลาว เป็นเวลานานข้ามวันข้ามคืน ก็ไม่สามารถจับควายตัวนี้ได้เสียที แต่เขาก็ยังพยายามไล่ตามควายไปอย่างกระชั้นชิด จนมาถึงเขตเมืองหนึ่งควายเอาเขาถูสีกับต้นไม้ขนาดใหญ่ไว้ต้นหนึ่งเป็นรอยลึก เมืองนั้นจึงได้ชื่อว่า “เมืองเขาสี” แต่ก็เพี้ยนมาเป็น “เมืองกาสี” วันต่อมาเขาจึงคิดอุบายหลอกล่อควายเงินโดยการแอบซุ่มอยู่หลังพุ่มไม้ ควายเงินที่ไม่ทันระวังตัว ลงเล่นน้ำที่ริมน้ำโขงอย่างเพลิดเพลิน พอได้จังหวะพรานจึ่งขึ่งก็ง้างสายธนูเตรียมยิงควายเงิน แต่ไม่ทันที่ลูกศรจะยิงไปโดนควายเงิน ก็มีพ่อค้าแล่นเรือผ่านมาพอดี ควายเงินตกใจวิ่งเตลิดขึ้นไปบนเขาลูกหนึ่ง จึงได้ตั้งชื่อภูเขาลูกนั้นว่า “ภูควายเงิน” ลูกธนูของพรานจึ่งขึ่งพุ่งไปถูกเขาอีกลูกจนพังทลายไปซีกหนึ่ง กลายเป็นหน้าผาสูงชัน ที่ชาวบ้านเรียกว่า “ภูผาแบ่น” พรานจึ่งขึ่งโกรธพ่อค้าที่ทำให้ควายเงินตื่นตกใจวิ่งหนี พรานจึ่งขึ่งจึงหาวิธีไม่ให้เรือสินค้าผ่านมารบกวนการล่าสัตว์ เขาจึงขนก้อนหินมากั้นแม่น้ำโขงเพื่อไม่ให้เรือสินค้าสัญจรผ่านไปมาได้อีก และด้วยความโมโหเขาจึงโยนก้อนหินไปทีละก้อนเพื่อถมลำน้ำโขง ด้วยพละกำลังที่มหาศาลก้อนหินก็ก่อตัวกันขึ้นมาเป็นกำแพงสูงขึ้น อย่างกับใช้กำลังคน 500 คนทำ

เขาถมลำน้ำโขงเกือบจะสำเร็จ ทันใดนั้นก็มีสามเณรรูปหนึ่งเดินมาเห็น ด้วยความที่สามเณรนั้นเกรงว่าการกระทำของเขาจะทำให้ชาวบ้านและสัตว์น้ำที่อาศัยในลำน้ำโขงเดือดร้อน จึงออกอุบายหลอกให้พรานจึ่งขึ่งใช้ไม้เฮียะ (ไม้ไผ่ชนิดหนึ่ง) ผ่าซีกหาบหินแทน พรานจึ่งขึ่งหลงกลอุบายของสามเณร จึงนำไม้เฮียะผ่าและหาบหินไป แต่แล้วด้วยความที่ไม้เฮียะเมื่อนำมาผ่าจะเป็นสันคมกริบ พอพรานจึ่งขึ่งใช้หาบหิน ไม้เฮียะจึงบาดคอพรานจึ่งขึ่งเลือดไหลอาบไปทั่วร่างกาย เขาล้มลงกับพื้นดิ้นทุรนทุราย จนกระทั้งทนพิษบาดแผลไม่ไหว นอนตายในลักษณะคุดคู้อยู่ที่บริเวณริมน้ำโขง ต่อมาแก่งหินนั้นจึงเรียกว่า “แก่งคุดคู้” มาจนถึงปัจจุบัน

**ภาพที่ 1** ภาพรูปปั้นพรานจึ่งขึ่งดังแดงและป้ายแก่งคุดคู้

**ภาพโดย** นัยนา อรรจนาทร 25 มิถุนายน 2564

**วิเคราะห์คุณค่าและบทบาทของนิทานจึ่งขึ่งดังแดง ที่มาของแก่งคุดคู้ อำเภอเชียงคาน จังหวัดเลย**

**ผลการศึกษาการวิเคราะห์คุณค่าพบว่า**

**1. แก่นของนิทานแสดงให้เห็นถึงความโมโหที่ทำให้ขาดสตินำมาซึ่งความหายนะ**

เนื้อเรื่องของนิทานจึ่งขึ่งดังแดงมีแก่นเรื่องแสดงโทษของความโกรธจนขาดสติ นั่นคือการที่พรานจึ่งขึ่ง โกรธพ่อค้า ที่ขับเรือแล่นผ่านขณะที่พรานจึ่งขึ่งกำลังยิงควายเงิน ทำให้เขาเกิดบันดาลโทษะ ยกก้อนหินมาถมแม่น้ำโขง เพื่อไม่ให้ใครสัญจรไปมาได้ แสดงให้เห็นถึงความขาดสติและไร้น้ำใจ ไม่มีความเมตตาต่อเพื่อนมนุษย์ จนกระทั้งแพ้ภัยตนเองและถึง แก่ความตายในที่สุด

**2. โครงเรื่องนิทานจึ่งขึ่งดังแดงสะท้อนให้เห็นการดำเนินชีวิตของคนที่เป็นไปตามกรรม ให้ทุกข์แก่ท่าน ทุกข์นั้นถึงตัว**

จากการกระทำของจึ่งขึ่งดังแดงที่ตั้งใจจะวางหินกั้นแม่น้ำโขง เพียงเพราะโกรธที่มีเรือแล่นผ่านจนเขาล่าควายเงิน ไม่สำเร็จ จึงได้นำหินไปถมแม่น้ำโขงเพื่อไม่ให้เรือสินค้าสัญจรไปมาได้ การกระทำเช่นนี้สะท้อนให้เห็นถึงการกระทำที่เห็นแก่ตัว เบียดเบียนผู้อื่นจนทำให้ผู้อื่นเดือดร้อน ผลสุดท้ายทำให้ตนเองได้รับความเจ็บปวด ทุกข์ทรมาน และเสียชีวิตในเวลาต่อมา เป็นไปตามกรรมที่เขาได้ทำไว้กับผู้อื่น

**3. นิทานเรื่องจึ่งขึ่งดังแดงสะท้อนให้เห็นถึงการนึกถึงประโยชน์ส่วนรวมมากว่าประโยชน์ส่วนตน**

ตัวละครที่เป็นสามเณรในเรื่องที่ใช้กลอุบายขัดขวางการกระทำของพรานจึ่งขึ่ง เนื่องจากมีความคิดที่นึกถึงประโยชน์ของส่วนรวมมากกว่าส่วนตน ซึ่งจะส่งผลให้ผู้คนส่วนมากสามารถทำมาหากินเลี้ยงชีพตนเอง และสัญจรไปมาในแม่น้ำโขงได้อย่างราบรื่น นำมาซึ่งความสุขสงบร่มเย็น และความสามัคคีของคนในชุมชน แพ้ภัยตนเองและถึงแก่ความตายในที่สุด ให้ข้อคิดในการดำเนินชีวิตได้หลากหลาย ทั้งให้ทุกข์แก่ท่านทุกข์นั้นถึงตัว

**4. ส่งเสริมการท่องเที่ยว และเกิดความภาคภูมิใจในท้องถิ่นของตนเอง**

การสร้างรูปปั้นที่โดดเด่นของนายพรานจึ่งขึ่งดังแดงในบริวเณแก่งคุดคู้ เป็นการสร้างอัตลักษณ์และดึงดูดความสนใจของผู้ที่มาพบเห็น นอกจากนี้ยังเป็นการส่งเสริมการท่องเที่ยวในอำเภอเชียงคานได้เป็นอย่างดี กลายเป็นสถานที่ที่น่าจดจำ และเกิดความประทับใจแก่นักท่องเที่ยว พร้อมทั้งสามารถสร้างอาชีพและรายได้ให้กับชุมชนเชียงคานได้เป็นอย่างมาก ทำให้ชุมชนเกิดความภาคภูมิใจในท้องถิ่นของตนเอง

**5. การถ่ายทอดนิทานส่งผลให้เกิดความรัก ความผูกพันของคนในท้องถิ่น**

การที่ปู่ย่าตายายมีการถ่ายทอดเรื่องเล่าจึ่งขึ่งดังแดงมาสู่เยาวชนรุ่นหลัง ทำให้เกิดความความรักความผูกพันระหว่างครอบครัว ไม่เพียงแต่เล่าเพื่อความสนุกสนานเท่านั้น แต่ยังแฝงไปด้วยข้อคิด คติเตือนใจ การใช้ชีวิตอยู่ร่วมกันในสังคม หล่อหลอมให้เกิดความสามัคคีของคนในครอบครัวและชุมชน

**6. เนื้อเรื่องสะท้อนให้เห็นถึงคุณค่าด้านความเชื่อในการกราบไหว้บูชาสิ่งศักดิ์สิทธิ์**

จากความเชื่อของชุมชนแถบลุ่มน้ำโขง ที่เชื่อในเรื่องการกราบไหว้บูชาสิ่งศักดิ์สิทธิ์ก่อนกระทำการใด ๆ ไม่ว่าจะเป็นการหาของป่า การตัดไม้ การเดินทางบกหรือทางน้ำ เชื่อว่าจะได้รับการคุ้มครองจากสิ่งศักดิ์สิทธิ์ทั้งหลาย ทำให้ผ่านลุล่วงไปได้ด้วยดี แต่ในเนื้อเรื่องไม่ได้มีการกล่าวถึงขั้นตอนการกราบไหว้สิ่งศักดิ์สิทธิ์ในการออกไปล่าสัตว์แต่อย่างใด จึงเป็นเหตุให้พรานจึ่งขึ่งต้องพบกับอุปสรรคในการล่าสัตว์ และไม่ได้รับการคุ้มครองจากสิ่งศักดิ์สิทธิ์ ทำให้เขาถึงแก่ความตายในที่สุด

**7. คุณค่าทางด้านการให้การศึกษา**

ในสังคมสมัยก่อนที่ยังไม่มีโรงเรียนหรือการศึกษาในระบบ เรื่องเล่าในชุมชนทำหน้าที่แทนสถาบันการศึกษา ที่นอกจากจะเป็นการเล่าเพื่อสร้างความสนุกสนานแล้ว ยังทำหน้าที่สอนอบรมระเบียบสังคมให้แก่เด็กและคนในชุมชน สอดแทรกความรู้คุณธรรม ให้ได้รับทราบเกี่ยวกับ แนวประพฤติปฏิบัติที่ถูกต้องที่ควรกระทำตามสังคมกำหนด เห็นได้ชัดว่าในนิทานเรื่องนี้มีเนื้อหาสอดแทรกคุณธรรม จริยธรรมความรักความผูกพันของเณรที่มีต่อชุมชน หากปล่อยให้จึ่งขึ่งดังแดงทำการดั่งกล่าวจนสำเร็จก็จะเกิดความเดือดร้อนของคนในสังคมและชุมชนแถบลุ่มน้ำโขง

**ผลการศึกษาการวิเคราะห์บทบาทพบว่า**

**1. นิทานเรื่องนี้เป็นการระบายความกดดันในใจอันเกิดจากกฎเกณฑ์ของสังคมผ่านตัวละคร**

พฤติกรรมของพรานจึ่งขึ่งมีลักษณะที่ไม่มีความเมตตาต่อสัตว์และเพื่อนมนุษย์ และมีความโลภมากจึงหลงกลสามเณรโดยการใช้ไม้เฮียะที่แหลมคมหาบหินอันหนักอึ้งจนบาดคอเสียชีวิต ซึ่งเหตุการณ์ดังกล่าวเป็นการระบายความกดดันของผู้เขียนให้สำนึกในเรื่องทำความดี ละเว้นการทำความชั่ว

**2. แม่น้ำโขงมีบทบาทต่อวิถีชีวิตของชุมชนและเป็นแม่น้ำศักดิ์สิทธิ์**

แม่น้ำโขงสามารถหล่อเลี้ยงชีวิตทั้งคนและสัตว์ในลุ่มน้ำโขงให้ดำรงอยู่ได้อย่างมีความสุข ชุมชนในแถบลุ่มน้ำโขงเชื่อว่ามีสิ่งศักดิ์สิทธิ์ปกปักรักษาคุ้มครอง หากผู้ใดจะลงเรือหาปลาจะต้องไหว้ขอพรเพื่อให้ปลอดภัย

**3. นิทานมีบทบาทในการอนุรักษ์ทรัพยากรธรรมชาติและสิ่งแวดล้อม**

เมื่อผูกโยงเรื่องเล่าเข้ากับพิธีกรรม จะทำให้คนในชุมชนเกิดความมั่นคงทางจิตใจ เป็นเสมือนที่พึ่งทางใจให้กับชุมชน จะส่งผลให้คนในชุมชนเกิดความเชื่อ ความศรัทธา อีกทั้งยังใช้เป็นกุศโลบายในการรักษาสิ่งแวดล้อม

**สรุปผลและอภิปรายผล**

**สรุปผล**

**ผลการศึกษาพบว่า**

**1. แก่นของนิทานแสดงให้เห็นถึงความโมโหที่ทำให้ขาดสตินำมาซึ่งความหายนะ**

เนื้อเรื่องของนิทานจึ่งขึ่งดังแดงมีแก่นเรื่องแสดงโทษของความโกรธจนขาดสติและไร้น้ำใจ ไม่มีความเมตตาต่อเพื่อนมนุษย์ จนกระทั้งแพ้ภัยตนเองและถึงแก่ความตายในที่สุด

**2. โครงเรื่องนิทานจึ่งขึ่งดังแดงสะท้อนให้เห็นการดำเนินชีวิตของคนที่เป็นไปตามกรรม ให้ทุกข์แก่ท่าน ทุกข์นั้นถึงตัว**

การกระทำของพรานจึ่งขึ่งสะท้อนให้เห็นถึงการเบียดเบียนผู้อื่น จนทำให้ผู้อื่นเดือดร้อน ผลสุดท้ายทำให้ตนเองได้รับความเจ็บปวด ทุกข์ทรมาน และเสียชีวิตในเวลาต่อมา เป็นไปตามกรรมที่เขาได้ทำไว้กับผู้อื่น

**3. นิทานเรื่องจึ่งขึ่งดังแดงสะท้อนให้เห็นถึงการนึกถึงประโยชน์ส่วนรวมมากว่าประโยชน์ส่วนตน**

ตัวละครที่เป็นสามเณรในเรื่องมีความคิดที่นึกถึงประโยชน์ของส่วนรวมมากกว่าส่วนตน ซึ่งจะส่งผลให้ผู้คนส่วนมากสามารถทำมาหากินเลี้ยงชีพตนเอง และสัญจรไปมาในแม่น้ำโขงได้อย่างราบรื่น นำมาซึ่งความสุขสงบร่มเย็น และความสามัคคีของคนในชุมชน

**4. ส่งเสริมการท่องเที่ยว และเกิดความภาคภูมิใจในท้องถิ่นของตนเอง**

การสร้างรูปปั้นเป็นสร้างอัตลักษณ์และดึงดูดความสนใจของผู้ที่มาพบเห็น นอกจากนี้ยังเป็นการส่งเสริมการท่องเที่ยวในอำเภอเชียงคานได้เป็นอย่างดี และเกิดความประทับใจแก่นักท่องเที่ยว พร้อมทั้งสามารถสร้างอาชีพและรายได้ให้กับชุมชนเชียงคานได้เป็นอย่างมาก ทำให้ชุมชนเกิดความภาคภูมิใจในท้องถิ่นของตนเอง

**5. การถ่ายทอดนิทานส่งผลให้เกิดความรัก ความผูกพันของคนในท้องถิ่น**

การถ่ายทอดเรื่องเล่าทำให้เกิดความความรักความผูกพันระหว่างครอบครัว มีการแฝงไปด้วยข้อคิด คติเตือนใจ การใช้ชีวิตอยู่ร่วมกันในสังคม หล่อหลอมให้เกิดความสามัคคีของคนในครอบครัวและชุมชน

**6. เนื้อเรื่องสะท้อนให้เห็นถึงคุณค่าด้านความเชื่อในการกราบไหว้บูชาสิ่งศักดิ์สิทธิ์**

จากความเชื่อของชุมชนแถบลุ่มน้ำโขงเชื่อว่าการกราบไว้บูชาสิ่งศักดิ์สิทธิ์ จะได้รับการคุ้มครองจากสิ่งศักดิ์สิทธิ์ และสามารถทำให้ทำการสิ่งต่าง ๆ ผ่านลุล่วงไปได้ด้วยดี

**7. คุณค่าทางด้านการให้การศึกษา**

การถ่ายทอดนิทานให้แก่เด็กและคนในชุมชน มีการสอดแทรกความรู้คุณธรรม จริยธรรม ส่งเสริมให้เด็กรับความรู้

**ผลการศึกษาการวิเคราะห์บทบาทพบว่า**

**1. นิทานเรื่องนี้เป็นการระบายความกดดันในใจอันเกิดจากกฎเกณฑ์ของสังคมผ่านตัวละคร**

จากเนื้อเรื่องของนิทานเป็นการระบายความกดดันของผู้เขียนให้สำนึกในเรื่องทำความดี ละเว้นการทำความชั่ว

**2. แม่น้ำโขงมีบทบาทต่อวิถีชีวิตของชุมชนและเป็นแม่น้ำศักดิ์สิทธิ์**

แม่น้ำโขงสามารถหล่อเลี้ยงชีวิตทั้งคนและสัตว์ในลุ่มน้ำโขงให้ดำรงอยู่ได้อย่างมีความสุข ชุมชนในแถบลุ่มน้ำโขงเชื่อว่ามีสิ่งศักดิ์สิทธิ์ปกปักรักษาคุ้มครอง หากผู้ใดจะลงเรือหาปลาจะต้องไหว้ขอพรเพื่อให้ปลอดภัย

**3. นิทานมีบทบาทในการอนุรักษ์ทรัพยากรธรรมชาติและสิ่งแวดล้อม**

เมื่อผูกโยงเรื่องเล่าเข้ากับพิธีกรรม จะทำให้คนในชุมชนเกิดความมั่นคงทางจิตใจ เป็นเสมือนที่พึ่งทางใจให้กับชุมชน จะส่งผลให้คนในชุมชนเกิดความเชื่อ ความศรัทธา อีกทั้งยังใช้เป็นกุศโลบายในการรักษาสิ่งแวดล้อม

**อภิปรายผล**

**ผลการศึกษาการวิเคราะห์คุณค่าพบว่า**

**1. แก่นของนิทานแสดงให้เห็นถึงความโมโหที่ทำให้ขาดสตินำมาซึ่งความหายนะ**

เนื้อเรื่องของนิทานจึ่งขึ่งดังแดงมีแก่นเรื่องแสดงโทษของความโกรธจนขาดสติ นั่นคือการที่พรานจึ่งขึ่ง โกรธพ่อค้าที่ขับเรือแล่นผ่านขณะที่พรานจึ่งขึ่งกำลังยิงควายเงิน ทำให้เขาเกิดบันดาลโทษะ ยกก้อนหินมาถมแม่น้ำโขง เพื่อไม่ให้ใครได้สัญจรไปมาได้ แสดงให้เห็นถึงความขาดสติและไร้น้ำใจ ไม่มีความเมตตาต่อเพื่อนมนุษย์ จนกระทั้งแพ้ภัยตนเองและถึงแก่ความตายในที่สุด สอดคล้องกับงานวิจัยของศุกร์ใจ เจริญสุข เพ็ญพรรณ พิทักษ์สงคราม และไมเคิล คริสโตเฟอร์ (2559 : 175) พบว่า หากคนเราไม่มีสติ อาจจะทำอะไรผิดพลาดได้ง่าย เพราะไม่มีจิตใจจดจ่ออยู่กับปัจจุบัน ทำให้เกิดความฟุ้งซ่าน ทำงานผิดพลาด ส่งผลให้เกิดความทุกข์ โลภ โกรธ หลง ได้ในที่สุด

**2. โครงเรื่องนิทานจึ่งขึ่งดังแดงสะท้อนให้เห็นการดำเนินชีวิตของคนที่เป็นไปตามกรรม ให้ทุกข์แก่ท่าน ทุกข์นั้นถึงตัว**

จากการกระทำของจึ่งขึ่งดังแดงที่ตั้งใจจะวางหินกั้นแม่น้ำโขง เพียงเพราะโกรธที่มีเรือแล่นผ่านจนเขาล่าควายเงินไม่สำเร็จ จึงได้นำหินไปถมแม่น้ำโขงเพื่อไม่ให้เรือสินค้าสัญจรไปมาได้ การกระทำเช่นนี้สะท้อนให้เห็นถึงการกระทำที่เห็นแก่ตัว เบียดเบียนผู้อื่นจนทำให้ผู้อื่นเดือดร้อน ผลสุดท้ายทำให้ตนเองได้รับความเจ็บปวด ทุกข์ทรมาน และเสียชีวิตในเวลาต่อมา เป็นไปตามกรรมที่เขาได้ทำไว้กับผู้อื่น ซึ่งสอดคล้องกับงานวิจัยของสุกัญญา โกติกาล (2554 : 98) พบว่าการอโหสิกรรมและการให้อภัยซึ่งกัน มีอิทธิพลต่อบุคคลที่มีความเชื่อเรื่องการเวียนว่ายตายเกิด เพราะบุคคลที่เชื่อเรื่องกรรมและอโหสิกรรมย่อมเป็นเหตุทำให้ผู้นั้นถอนตนจากการทำความชั่ว หากเราตั้งตนอยู่ในความไม่ประมาทในชีวิตก็จะส่งผลให้เกิดความสุขในชีวิต

**3. นิทานเรื่องจึ่งขึ่งดังแดงสะท้อนให้เห็นถึงการนึกถึงประโยชน์ส่วนรวมมากว่าประโยชน์ส่วนตน**

ตัวละครที่เป็นสามเณรในเรื่อง ที่ใช้กลอุบายขัดขวางการกระทำของพรานจึ่งขึ่ง เนื่องจากมีความคิดที่นึกถึงประโยชน์ของส่วนรวมมากกว่าส่วนตน ซึ่งจะส่งผลให้ผู้คนส่วนมากสามารถทำมาหากินเลี้ยงชีพตนเอง และสัญจรไปมาในแม่น้ำโขงได้อย่างราบรื่น นำมาซึ่งความสุขสงบร่มเย็น และความสามัคคีของคนในชุมชน แพ้ภัยตนเองและถึงแก่ความตายในที่สุด ซึ่งสอดคล้องกับงานวิจัยของนพดล เทียนเพิ่มพูล (2546 : 86) พบว่ามนุษย์เราควรมีคุณธรรม จริยธรรม มีความเมตตาต่อกัน มีความเอื้อเฟื้อเผื่อแผ่ รู้จักเสียสละ และเห็นประโยชน์ส่วนรวมมากกว่าประโยชน์ส่วนตน จะทำให้สามารถอยู่ในสังคมได้อย่างมีความสุข

**4. ส่งเสริมการท่องเที่ยว และเกิดความภาคภูมิใจในท้องถิ่นของตนเอง**

การสร้างรูปปั้นที่โดดเด่นของนายพรานจึ่งขึ่งดังแดงในบริวเณแก่งคุดคู้ เป็นการสร้างอัตลักษณ์และดึงดูดความสนใจของผู้ที่มาพบเห็น นอกจากนี้ยังเป็นการส่งเสริมการท่องเที่ยวในอำเภอเชียงคานได้เป็นอย่างดี กลายเป็นสถานที่ที่น่าจดจำ และเกิดความประทับใจแก่นักท่องเที่ยว พร้อมทั้งสามารถสร้างอาชีพและรายได้ให้กับชุมชนเชียงคานได้เป็นอย่างมาก ทำให้ชุมชนเกิดความภาคภูมิใจในท้องถิ่นของตนเอง ที่ซึ่งสอดคล้องกับงานวิจัยของประพัทธ์ชัย ไชยนอก (2554 : 94) พบว่าในจังหวัดเลยมีสถานที่ท่องเที่ยวที่น่าสนใจ ได้สัมผัสวิถีชีวิตชุมชน ตลาด หมู่บ้าน ศูนย์วัฒนธรรม นอกเหนือจากนั้นการได้สัมผัสความเป็นธรรมชาติของแหล่งท่องเที่ยวเช่น ภูเขา ป่าไม้ น้ำตก แม่น้ำโดยเฉพาะแม่น้ำโขง นับว่าเป็นศักยภาพของแหล่งท่องเที่ยวและเป็นที่ดึงดูดใจให้นักท่องเที่ยวเข้ามาเยี่ยมชม สิ่งเหล่านี้ส่งผลให้ชุมชนเกิดความรัก ความผูกพันของชุมชนและมีความภาคภูมิใจในท้องถิ่นของตนเองเป็นอย่างมาก

**5. การถ่ายทอดนิทานส่งผลให้เกิดความรัก ความผูกพันของคนในท้องถิ่น**

การที่ปู่ย่าตายายมีการถ่ายทอดเรื่องเล่าจึ่งขึ่งดังแดงมาสู่เยาวชนรุ่นหลัง ทำให้เกิดความความรักความผูกพันระหว่างครอบครัว ไม่เพียงแต่เล่าเพื่อความสนุกสนานเท่านั้น แต่ยังแฝงไปด้วยข้อคิด คติเตือนใจ การใช้ชีวิตอยู่ร่วมกันในสังคม หล่อหลอมให้เกิดความสามัคคีของคนในครอบครัวและชุมชน ซึ่งสอดคล้องกับงานวิจัยของฉัตรชัย ศุกระกาญจน์ (2540 : 62) พบว่าการตั้งชื่อหมู่บ้านเป็นการตั้งชื่อตามลักษณะของภูมิประเทศ ทำให้ชุมชนทราบว่าชื่อหมู่บ้านของตนมีประวัติความเป็นมาอย่างไร ทำให้เยาวชนรุ่นหลังได้ทราบเรื่องราวและเกิดความรักความผูกพันและความภาคภูมิใจในท้องถิ่นของตนเอง

**6. เนื้อเรื่องสะท้อนให้เห็นถึงคุณค่าด้านความเชื่อในการกราบไหว้บูชาสิ่งศักดิ์สิทธิ์**

จากความเชื่อของชุมชนแถบลุ่มน้ำโขง ที่เชื่อในเรื่องการกราบไหว้บูชาสิ่งศักดิ์สิทธิ์ก่อนกระทำการใด ๆ ไม่ว่าจะเป็นการหาของป่า การตัดไม้ การเดินทางบกหรือทางน้ำ เชื่อว่าจะได้รับการคุ้มครองจากสิ่งศักดิ์สิทธิ์ทั้งหลาย ทำให้ผ่านลุล่วงไปได้ด้วยดี แต่ในเนื้อเรื่องไม่ได้มีการกล่าวถึงขั้นตอนการกราบไหว้สิ่งศักดิ์สิทธิ์ในการออกไปล่าสัตว์แต่อย่างใด จึงเป็นเหตุให้พรานจึ่งขึ่งต้องพบกับอุปสรรคในการล่าสัตว์ และไม่ได้รับการคุ้มครองจากสิ่งศักดิ์สิทธิ์ ทำให้เขาถึงแก่ความตายในที่สุด ซึ่งสอดคล้องกับงานวิจัยของประพัทธ์ชัย ไชยนอก (2554 : 94) พบว่าชุมชนในจังหวัดเลยมีศาสนสถานที่ที่สำคัญ ซึ่งมีประวัติความเป็นมาที่เก่าแก่ ทรงคุณค่า ตั้งแต่ครั้งอดีตกาลของอำเภอด่านซ้าย เช่น พระธาตุศรีสองรักที่เป็นสถานที่สิ่งศักดิ์สิทธิ์ที่ชุมชนให้ความเคารพ สักการะบูชาและกราบไหว้ขอพรตามโอกาสต่าง ๆ ของชาวอำเภอด่านซ้าย และชาวจังหวัดเลยมาจนถึงปัจจุบัน

**7. คุณค่าทางด้านการให้การศึกษา**

ในสังคมสมัยก่อนที่ยังไม่มีโรงเรียนหรือการศึกษาในระบบ เรื่องเล่าในชุมชนทำหน้าที่แทนสถาบันการศึกษา ที่นอกจากจะเป็นการเล่าเพื่อสร้างความสนุกสนานแล้ว ยังทำหน้าที่สอนอบรมระเบียบสังคมให้แก่เด็กและคนในชุมชน สอดแทรกความรู้คุณธรรม ให้ได้รับทราบเกี่ยวกับ แนวประพฤติปฏิบัติที่ถูกต้องที่ควรกระทำตามสังคมกำหนด เห็นได้ชัดว่าในนิทานเรื่องนี้มีเนื้อหาสอดแทรกคุณธรรม จริยธรรมความรักความผูกพันของเณรที่มีต่อชุมชน หากปล่อยให้จึ่งขึ่งดังแดงทำการดั่งกล่าวจนสำเร็จก็จะเกิดความเดือดร้อนของคนในสังคมและชุมชนแถบลุ่มน้ำโขง ซึ่งสอดคล้องกับงานวิจัยของประดิษฐ์ ศรีโนนยาง (2562 : 141) พบว่าครอบครัวมีส่วนสนับสนุนต่อการศึกษาและส่งผลต่อการเกิดคุณภาพชีวิตที่ดีของเด็ก เนื่องจากการศึกษาทำให้เด็กมีความคิด ความรู้ที่ดี นอกจากนี้แหล่งข้อมูลสารสนเทศของชุมชน สามารถส่งเสริมการอ่านสำหรับเด็กในชุมชน ให้เป็นผู้ที่มีความรู้ และใช้เวลาว่างให้เกิดประโยชน์กับตนเองมากที่สุด (ฉวีลักษณ์ บุญยะกาญจน, 2557 : 127)

**ผลการศึกษาการวิเคราะห์บทบาทพบว่า**

**1. นิทานเรื่องนี้เป็นการระบายความกดดันในใจอันเกิดจากกฎเกณฑ์ของสังคมผ่านตัวละคร**

พฤติกรรมของพรานจึ่งขึ่งมีลักษณะที่ไม่มีความเมตตาต่อสัตว์และเพื่อนมนุษย์ และมีความโลภมากจึงหลงกลสามเณรโดยการใช้ไม้เฮียะที่แหลมคมหาบหินอันหนักอึ้งจนบาดคอเสียชีวิต ซึ่งเหตุการณ์ดังกล่าวเป็นการระบายความกดดันของผู้เขียนให้สำนึกในเรื่องทำความดี ละเว้นการทำความชั่ว ซึ่งสอดคล้องกับงานวิจัยของ สุรวัฒน์ หิรัณย์สิริกุล (2563 : 145) พบว่าผลกรรมเกิดจากการกระทำของตนเอง เมื่อทำกรรมแล้วย่อมเกิดวิบากกกรมกับตนเอง สอดคล้องกับการกระทำของพรานจึ่งขึ่งที่เบียดผู้อื่น จึงได้รับผลกรรมที่ทำไว้ ดังนั้นสิ่งที่ควรปฏิบัติคือการทำความดี ละเว้นความชั่ว

**2. แม่น้ำโขงมีบทบาทต่อวิถีชีวิตของชุมชนและเป็นแม่น้ำศักดิ์สิทธิ์**

แม่น้ำโขงสามารถหล่อเลี้ยงชีวิตทั้งคนและสัตว์ในลุ่มน้ำโขงให้ดำรงอยู่ได้อย่างมีความสุข ชุมชนในแถบลุ่มน้ำโขงเชื่อว่ามีสิ่งศักดิ์สิทธิ์ปกปักรักษาคุ้มครอง หากผู้ใดจะลงเรือหาปลาจะต้องไหว้ขอพรเพื่อให้ปลอดภัย ซึ่งสอดคล้องกับงานวิจัยของของกชภร ตุลารักษ์ (2546 : 50) พบว่าการบูชาสิ่งศักดิ์สิทธิ์ทำให้เกิดกำลังใจ สบายใจขึ้น กล่าวได้ว่าอนุภาพของสิ่งศักดิ์สิทธิ์นั้นส่งผลในทางอ้อมต่อผู้สักการะบูชา การบูชาแม่น้ำศักดิ์สิทธิ์เชื่อว่าเกิดจากพระโอษฐ์ของพระพรมหณ์ สามารถกำจัดและล้างบาปที่กระทำไว้ได้ การอาบน้ำในแม่น้ำศักดิ์สิทธิ์เป็นการชำระล้างมลทิน

**3. นิทานมีบทบาทในการอนุรักษ์ทรัพยากรธรรมชาติและสิ่งแวดล้อม**

เมื่อผูกโยงเรื่องเล่าเข้ากับพิธีกรรม จะทำให้คนในชุมชนเกิดความมั่นคงทางจิตใจ เป็นเสมือนที่พึ่งทางใจให้กับชุมชน จะส่งผลให้คนในชุมชนเกิดความเชื่อ ความศรัทธา อีกทั้งยังใช้เป็นกุศโลบายในการรักษาสิ่งแวดล้อม ซึ่งสอดคล้องกับงานวิจัยของพระธีรพงศ์ ธีรปญฺโญ และคณะ (2564 : 110) พบว่า การดูแลรักษาป่าด้วยการบูชา แสดงถึงความกตัญญูต่อสิ่งศักดิ์สิทธิ์จนกลายเป็นประเพณีที่ดีที่แฝงไว้ด้วยแนวคิดทางปรัชญา ซึ่งถูกสั่งสมไว้ด้วยภูมิปัญญา ความเชื่อเรื่องรุกขเทวดา ผีสาง นางไม้ จะช่วยทำให้ป่าไม้ ทรัพยากรธรรมชาติและสิ่งแวดล้อม คงสภาพความสมบูรณ์ตลอดไป จึงเป็นเครื่องมือในการอนุรักษ์ป่า และเชื่อว่าป่าที่สถิตของจิตวิญญาณอันศักดิ์สิทธิ์ เมื่อชุมชนอนุรักษ์ธรรมชาติและสิ่งแวดล้อม ก็จะส่งผลให้สถานที่สำคัญตามนิทานก็จะคงอยู่อย่างยั่งยืนสืบไป



**ภาพที่ 2** ภาพแก่งคุดคู้ อำเภอเชียงคาน จังหวัดเลย

**ภาพโดย** นัยนา อรรจนาทร 25 มิถุนายน 2564

**ข้อเสนอแนะ**

**ข้อเสนอแนะในการนำผลวิจัยไปใช้หรือข้อเสนอแนะเชิงนโยบาย**

1.1 หน่วยงานของรัฐควรมีการสนับสนุนและอนุรักษ์เรื่องเล่าของชุมชนของแต่ละท้องถิ่น

1.2 หน่วยงานของรัฐควรมีการสนุบสนุนให้ชุมชนมีส่วนร่วมในการถ่ายทอดเรื่องเล่า

1.3 หน่วยงานของรัฐควรมีการสนับสนุนในการสร้างอัตลักษณ์ของชุมชน

1.4 หน่วยงานของรัฐควรมีการสนับสนุนสร้างสื่อประชาสัมพันธ์เพื่อการท่องเที่ยว

**ข้อเสนอแนะในการวิจัยต่อไป**

1. ควรมีการวิจัยเกี่ยวกับเรื่องเล่าของชุมชนในแต่ละพื้นที่

2. ควรมีการวิจัยที่และจัดทำนวัตกรรมเพื่อเป็นบทเรียนในท้องถิ่น

3. ควรมีการพัฒนารูปแบบนวัตกรรมการอ่านสำหรับเยาวชน จากฐานภูมิปัญญาไทเลย

# เอกสารอ้างอิง

กชภร ตุลารักษ์. (2546). *ความเชื่อเรื่องสิ่งศักดิ์สิทธิ์กับการค้าขายอาหารในมหาวิทยาลัยรามคำแหง.* วิทยานิพนธ์

ศิลปศาสตรมหาบัณฑิต. กรุงเทพฯ : มหาวิทยาลัยรามคำแหง.

ฉัตรชัย ศุกระกาญจน์. (2540, ตุลาคม). ข้อสังเกตเรื่องการตั้งชื่อหมู่บ้านในจังหวัดนครศรีธรรมราช. *สารนครศรีธรรมราช*, 27(10), 57 - 62.

ฉวีลักษณ์ บุณยะกาญจน. (2557). *จิตวิทยาการอ่าน.* พิมพ์ครั้งที่ 2. กรุงเทพฯ : สุวีริยาสาส์น.

นพดล เทียนเพิมพูล. (2546). การปลูกฝังคุณธรรมจริยธรรมสำหรับนักเรียนนายร้อยตำรวจ. ศิลปศาสตรมหาบัณฑิต นครปฐม : มหาวิทยาลัยราชภัฏนครปฐม.

ประดิษฐ์ ศรีโนนยาง (2562, กรกฎาคม - กันยายน). ปัจจัยที่มีผลต่อคุณภาพชีวิตของนักศึกษาในมหาวิทยาลัยมหามกุฏราชวิทยาลัย วิทยาเขตศรีล้านช้าง*.* *วารสารบัณฑิตศึกษา.* สกลนคร : มหาวิทยาลัยมหามกุฏราชวิทยาลัย 16(74), 141 - 153.

ประพัทธ์ชัย ไชยนอก. (2554). *แนวทางการพัฒนาการท่องเที่ยวเชิงวัฒนธรรม - กรณีศึกษาบ้านด่านซ้าย อำเภอด่านซ้าย จังหวัดเลย.* ศิลปศาสตร์มหาบัณฑิต. เลย : มหาวิทยาลัยราชภัฏเลย.

พระธีรพงศ์ ธีรปญฺโญ และคณะ. (2564, ตุลาคม - ธันวาคม). การรักษาป่าชุมชนด้วยแนวคิดผี พราหมณ์ พุทธ. *วารสารบัณฑิตศึกษามหาจุฬาขอนแก่น.* 8(4), 108 - 118.

ศุกร์ใจ เจริญสุข เพ็ญพรรณ พิทักษ์สงคราม และไมเคิล คริสโตเฟอร์. (2559). ความหมายและปัจจัยบ่มเพาะสติ จากประสบการณ์ของสตรีไทยที่ปฏิบัติธรรม. *วารสารพยาบาลกระทรวงสาธารณสุข,* 170 - 183.

สุกัญญา โกติกาล. (2554). *การศึกษาวิเคราะห์เรื่องอโหสิกรรมในพระพุทธศาสนาเถรวาท.* บัณฑิตวิทยาลัย กรุงเทพฯ:มหาวิทยาลัยจุฬาลงกรณราชวิทยาลัย.

สุจิน มีชัย. ปราชญ์ชาวบ้าน ของชุมชนบ้านน้อยหาดพรหม อำเภอเชียงคาน จังหวัดเลย สัมภาษณ์เมื่อวันที่ 26 มิถุนายน 2564.

สุรวัฒน์ หิรัณย์สิริกุล. (2563, กุมภาพันธ์). แนวทางการนำเสนอเรื่องกรรมที่สอดคล้องกับสังคมไทยปัจจุบัน. *วาสารสังคมศาสตร์และมานุษยวิทยาเชิงพุทธ.* 5(2) : 138 - 154.

เสาวลักษณ์ อนันตศานต์. (2547). *ตำนานนิทานพื้นบ้าน.* กรุงเทพฯ : มหาวิทยาลัยรามคำแหง.

Bettlheim, Bruno. (1975). *The uses of enchantment.* New York : Vintage Books.

Charlotte S. Huck and Dorris Toung Kuhn. (1968). *Children' literature in elementary school.* New York : Rinehart and Winston.